Lars Barfoed (KF), 2014-02-27:
Jamen nu synes jeg egentlig, der er lidt interessant, at jeg havde valgt at starte min tale med at citere fra den samme sang af H.C. Andersen, som den radikale ordfører havde valgt at starte med.
Jeg vil nu gøre det alligevel, men det kan godt være, at vores konklusioner alligevel er forskellige.
H.C. Andersen skrev i 1850 under 3-årskrigen, også kaldet den første slesvigske krig, den berømte sang »I Danmark er jeg født, der har jeg hjemme, der har jeg rod, derfra min verden går«.
Længere nede i sangen står der: »En gang du herre var i hele Norden, bød over England – nu du kaldes svag; et lille land, og dog så vidt om jorden end høres danskens sang og mejselsslag«.
Der står meget andet godt i den sang, og når jeg startede med at citere den, så er det, fordi det er en fædrelandssang, som i hvert fald betyder rigtig meget for mig.
Og det gør den, ikke mindst fordi jeg synes, at den sang og ikke mindst de ord, jeg her citerede, rigtig godt sammenfatter min forståelse af det at være dansk, af det danske i forhold til det internationale.
Vi er et åbent land, og danskere virker overalt i verden.
Men vi har udgangspunkt i det danske, og det er vigtigt.
Værdipolitik handler jo ikke kun om indvandring, jeg er lige ved at sige tværtimod.
Værdipolitikken er jo først og fremmest vigtig i sig selv for os danskere, og den er måske mere vigtig nu end nogen sinde.
Netop i år, 2014, fejrer vi jo eller markerer – vi fejrer det ikke, for det var jo et nederlag, men vi markerer – 150-året for krigen i 1864, derunder slaget ved Dybbøl, og 200-året for tabet af Norge i 1814.
Netop i år er der så derfor også anledning til, at vi taler om vores historie og vores fælles nationale værdier, fordi de år jo, måske især efter 1864, betød rigtig meget for forståelsen af vores land, sådan som vi forstår det i dag, og for vores fælles værdier og for vores kulturarv.
Nu bevæger vi os jo i disse år mere og mere ud i den store verden, og andre kommer hertil.
Globaliseringen tager mere og mere til.
Samtidig lever vi i en tid med store forandringer.
Internettet og de hurtige nyhedsmedier med hurtige, korte glimt af begivenheder og debatter fra hele verden skaber også et behov for, at vi har nogle faste holdepunkter, og at vi har en forståelse for vores egen baggrund, for vores fælles værdier, for at vi så kan forholde os til de mange indtryk og påvirkninger, vi får udefra.
Derfor synes jeg også, det er godt, at vi har sådan en værdipolitisk debat i Folketinget som den, vi har i dag.
Debatten tager jo så udgangspunkt i netop indvandringen.
Jeg vil gerne sige, at mange indvandrere bidrager positivt til det danske samfunds udvikling.
Det skal vi ikke acceptere, og vi skal naturligvis heller ikke acceptere, når etniske danskere ikke vil respektere vores grundlæggende værdier.
I kampen for vores fælles værdier er det vigtigste at sikre, at bevidstheden om respekten for vores kultur og værdier står så stærkt som muligt.
Jo stærkere vores fælles dannelse er, des vanskeligere er det for dem, som vil ødelægge den, at gøre det.
Men vi skal naturligvis også vise, at vi er i stand til klart og skarpt at afvise de angreb, der er på vores værdier.
Lad mig bare nævne nogle af de grundsynspunkter, som vi i Det Konservative Folkeparti mener bør være en del af værdipolitikken i Danmark: Der skal være respekt for vores demokrati, vores ytringsfrihed og de andre frihedsrettigheder.
Der skal være respekt for vores samfundsbærende institutioner og for danske myndigheder.
Der skal være respekt for lov og orden, og kriminelle udlændinge skal så vidt muligt sendes hjem, hvor de kommer fra.
De kulturbærende fag i skolen som dansk, historie og kristendomskundskab er afgørende for at sikre, at vores børn vokser op med en forståelse netop for vores fælles værdier og kultur, og vi skal værne om vores kulturarv.
Det gælder både vores museer og vores nationale monumenter, og så skal vi som det sidste føre en fælles udenrigs-, sikkerheds- og forsvarspolitik, der beskytter vores ret til at fastholde vores værdier og levevis, som vi i høj grad har tilfælles med resten af Europa og den vestlige verden.